**NOTA DE FUNDAMENTARE**

**la proiectul de hotărâre a Guvernului**

**pentru modificarea Hotărârii Guvernului nr. 916/2020 cu privire la aprobarea Programului național de dezvoltare a orașelor poli de creștere în Republica Moldova pentru anii 2021-2027**

|  |
| --- |
| 1. **Denumirea sau numele autorului și, după caz, a/al participanților la elaborarea proiectului actului normativ** |
| Proiectul de hotărâre a Guvernului pentru modificarea Hotărârii Guvernului nr. 916/2020 cu privire la aprobarea Programului național de dezvoltare a orașelor poli de creștere în Republica Moldova pentru anii 2021-2027 este elaborat de către Ministerul Infrastructurii și Dezvoltării Regionale. |
| 1. **Condițiile ce au impus elaborarea proiectului actului normativ** |
| **2.1. Temeiul legal sau, după caz, sursa proiectului actului normativ**  Proiectul actului normativ a fost elaborat în conformitate cu prevederile art. 62 și art. 63 al Legii nr. 100/2017 cu privire la actele normative și a prevederilor pct. 91 a Hotărârii Guvernului nr. 386/2020 cu privire la planificarea strategică.  Prin urmare, în conformitate cu prevederile actelor normative sus-menționate, dar și în conformitate cu prevederile Hotărârii Guvernului nr. 916/2020 cu privire la aprobarea Programului național de dezvoltare a orașelor poli de creștere în Republica Moldova pentru anii 2021-2027 (în continuare Programul național), Ministerul Infrastructurii și Dezvoltării Regionale, cu suportul Agenției Internaționale de Cooperare a Germaniei (GIZ) a desfășurat procesul de evaluare intermediară a Programului. Rezultatele evaluării intermediare au fost coordonate cu reprezentanții agențiilor de dezvoltare regională, orașele poli de creștere și Cancelaria de Stat.  Astfel, luând în considerare concluziile Raportului de evaluare intermediară și recomandările Cancelariei de Stat, Ministerul Infrastructurii și Dezvoltării Regionale a inițiat procesul de actualizare a Programului național.  Textul documentului a fost actualizat prin ajustarea costurilor de implementare, descrierea mecanismelor de implementare, reieșind din faptul că nu există posibilitatea alocării unei linii de buget speciale din bugetul de stat pentru implementarea Programului național, fiind revizuite și responsabilitățile în implementarea proiectelor și atragerea investițiilor pentru agențiile de dezvoltare regională.  **2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative**  Republica Moldova este o țară aflată în tranziție spre economia de piață în care regăsim dezechilibre regionale importante, cauzate de existența unei structuri de producție predominant agricole și cu un nivel jos de urbanizare. Cu excepția capitalei, restul regiunilor nu manifestă suficient potențial pentru o dezvoltare dinamică, care să poată face față competiției internaționale și regionale. Astfel, identificarea unor intervenții menite să contribuie la creșterea economică în afara capitalei, în special în arii urbane cu potențial de polarizare trebuie să devină una dintre principalele provocări pentru autoritățile Republicii Moldova.  Identificarea și dezvoltarea celor 6 orașe prin prezentul Program național, asigură realizarea unor prevederi ale politicii de dezvoltare regională, orientate spre o dezvoltare economică armonioasă și creșterea competitivității regiunilor de dezvoltare, incluzând și realizarea prevederilor obiectivului principal al politicii de dezvoltare regională și anume cel de „reducere a disparităților economice”.  Programul Național a fost aprobat la sfîrșitul anului 2020, iar la mijlocul termenului de implementare a fost elaborat Raportul de evaluare intermediară, în care au fost identificate următoarele concluzii:   * Scopul declarat și obiectivele Programului rămân în continuare valabile; * Structura, conținutul și intervenția logică nu necesită modificări; * Implementarea Programului este afectată de lipsa unei abordări sistemice de finanțare fără o susținere esențială planificată inițial din Bugetul de Stat; * Resursele financiare limitate alocate din fonduri naționale, alimentează neîncrederea autorităților locale în consistența angajamentelor autorităților publice centrale; * Respectarea termenilor de implementare este compromisă din cauza lipsei suportului financiar din fondurile naționale, fiind bazat mai mult pe capacitățile de atragere a investițiilor de la partenerii de dezvoltare, fapt care creează și discrepanțe între cele 6 orașe privitor la progresul implementării portofoliului de proiecte; * Costurile de implementare a Programului necesită actualizări; * Durabilitatea Programului este afectată de lipsa unui mecanism constant de finanțare.   Conform recomandărilor evidențiate în Raportul de evaluare intermediară, dar și în sugestiile și recomandările Cancelariei de Stat, necesitatea intervenției este argumentată prin:   * Includerea unor aspecte clare privind mecanismele de finanțare a proiectelor identificate; * Asigurarea implicării interministeriale, luând în considerație că prezentul document de politici implică și implementarea proiectelor în domeniul mediului, educațional, economic etc; * Reevaluarea costurilor de implementare, luând în considerație crizele regionale care au influențat creșterea costurilor de procurare a bunurilor, lucrărilor și serviciilor necesare; * Revizuirea rolului instituțiilor implicate în dependență de mecanismele financiare aplicate; * Creșterea rolului agențiilor de dezvoltare regională în atragerea resurselor financiare externe; * Consolidarea capacităților instituționale la nivel local.   Prin urmare, pentru a asigura eficiența intervențiilor și un progres sesizabil de implementare a documentului de politici, nu se atestă necesitatea intervenției de modificare a cadrului legal în domeniul dezvoltării regionale și locale, însă, este imperioasă clarificarea mecanismelor de finanțare a portofoliului de proiecte, astfel încât să fie realizate angajamentele asumate ale autorităților centrale față de implementare prezentului Program național. |
| 1. **Obiectivele urmărite și soluțiile propuse** |
| **3.1 Principalele prevederi ale proiectului și evidențierea elementelor noi**.  Scopul proiectului actului normativ este de a asigura modificarea Programului național în conformitate cu concluziile și recomandările incluse în Raportul de evaluare intermediară și conform recomandărilor și sugestiilor Cancelariei de Stat.  Prin urmare, principalele prevederi ale actului normativ, țin de ajustarea următoarelor compartimente/capitole ale Programului Național:   * **IV. Proiecte Prioritare** - au fost ajustate informațiile privind costurile de implementare, iar pentru municipiul Comrat, unul din proiectele inițiale a fost înclocuit; * **V. Costuri** - luând în considerație că conform Raportului de evaluare intermediară, implicațiile financiare ale partenerilor de dezvoltare și autorităților publice locale au fost mult mai mari decât era planificat inițial, au fost revizuite costurile de implementare, însă au fost menținute aceleași costuri și angajamente financiare ale Guvernului Republicii Moldova, precum erau și în versiunea inițială a documentului; * **VII. Autorități și instituții responsabile** - acest compartiment a fost modificat din perspectiva actualizării unor denumiri ale instituțiilor responsabile și actualizarea unor acte normative; * **IX. Proceduri de raportare** - pentru a asigura o monitorizare eficientă a proceselor de implementare a documentului de politici, au fost incluse două norme clare de raportare și instituțiile responsabile pentru acest proces, astfel încât agențiile de dezvoltare regională cu implicarea activă a unităților de implementare a programului create în orașe să prezinte rapoarte anuale agregate în adresa Ministerului Infrastructurii și Dezvoltării Regionale până la data de 15 februarie a fiecărui an, iar Ministerul la rândul său, va elabora un raport anual consolidat și îl va prezenta spre examinare Consiliului Național de Coordonare a Dezvoltării Regionale și Locale.   **3.2 Opțiunile alternative analizate și motivele pentru care acestea nu au fost luate în considerare**  Pentru implementarea prezentului document de politici a fost planificată asigurarea unui mecanism financiar direct din bugetul de stat, fapt nerealizat până în prezent.  Din aceste considerente, Ministerul Infratsructurii și Dezvoltării Regionale, în anul 2022 a lansat primul apel de propuneri de proiecte dedicat orașelor poli de creștere, în cadrul căruia au fost aprobate 5 proiecte cu un cost de circa 190 milioane lei. Trebuie de menționat că în procesul de elaborare a prezentului act normativ, a fost stabilită imposibilitatea alocării unei linii de buget separate pentru implementarea portofoliului de proiecte, din care motiv s-a decis de a asigura continuitatea proceselor prin intermediul mecanismelor de finanțare din Fondul Național pentru Dezvoltare Regională și Locală. |
| **4. Analiza impactului de reglementare** |
| **4.1. Impactul asupra sectorului public**  Prezentul Program este orientat spre creșterea nivelului de dezvoltare economică și competitivității regiunii de dezvoltare prin concentrarea resurselor financiare în cadrul a șase orașe care au demonstrat capacitatea de a deveni un pol de creștere în baza unei evaluări bazate pe 17 criterii de dezvoltare teritorială.  Inițiativa de implementare a prezentului Program este argumentată prin aprobarea de către Consiliul Național de Coordonare a Dezvoltării Regionale a Deciziei nr. 13/18 din 16.11.2018 privitor la Studiul privind centrele urbane de dezvoltare în Republica Moldova.  Prin urmare, impactul asupra sectorului public poate fi caracterizat astfel:   1. Modernizarea administrației publice – programul național include necesitatea formării unor funcționari publici cu noi competențe, pentru a răspunde cerințelor de dezvoltare urbană și economică; 2. Creșterea responsabilității în gestionarea treburilor publice – autoritățile publice vor fi orientate nu doar spre asigurarea unui trai decent și a unor servicii de calitate pentru populație din raza propriei localități, dar vor avea și responsabilitatea extinderii serviciilor publice și în localitățile megieșe, oferind astfel și o alternativă pentru migrația internă a populației, nu spre Chișinău ci spre orașele poli de creștere; 3. Necesitatea dezvoltării infrastructurii sociale (insuficiența infrastructurii) – creșterea gradului de dezvoltare a orașelor poli de creștere poate crea premise reale din perspectiva migrației interne. Astfel, autoritatea publică trebuie să își intensifice eforturile de dezvoltare a noii infrastructuri, în special: transport, sănătate, educație, agrement etc. 4. Necesitatea elaborării propunerilor de proiecte inclusiv documentația tehnică, devize de cheltuieli etc, – conform Programului național, finanțarea portofoliului de proiecte este planificată din mai multe surse, printre care ale partenerilor de dezvoltare, dar și din Fondul Național pentru Dezvoltare Regională și Locală. Astfel, pentru a beneficia de resursele financiare necesare, autoritățile publice vor pregăti proiectele pentru implementare în conformitate cu cerințele specifice solicitate de finanțatori.   Prezentul Program este orientat și spre creșterea capacităților de atragere a investițiilor și crearea unor administrații publice eficiente și capabile să asigure un nivel înalt de dezvoltare a serviciilor publice, dezvoltării economice și asigurării unui trai decent a populației, devenind astfel un punct de atracție pentru populația din regiunile respective.  Trebuie de menționat că rolul orașelor în evoluția social-economică a unui stat este unul determinant și de importanță majoră. Generic, orașele sunt locuri în care se produc cea mai mare parte a activităților economice, în care se înregistrează cele mai mari creșteri ale productivității și în care se creează cele mai multe dintre locurile de muncă noi. Din aceste considerente, este important ca la nivel național să existe documente de politici ample și coerente, care să sprijine orașele, pentru ca acestea să-și îndeplinească funcțiile urbane, mai ales în cazul acelor orașe care polarizează, care au legături intense cu arealele înconjurătoare, a căror dezvoltare este dependentă de aceste orașe. |
| **4.2. Impactul financiar și argumentarea costurilor estimative**  Costul estimativ de implementare a Programului național, în cifre actualizate este de circa 3248,03 mln. Lei.  Conform Raportului de evaluare intermediară, în perioada anilor 2020 – 2024 au fost deja mobilizate circa 1366 milioane lei, dintre care:   1. FNDRL - 168,4 milioane lei; 2. Parteneri de dezvoltare - 672,6 milioane lei; 3. APL - 525,9 milioane lei.   Astfel, în perioada anilor 2020-2024, au fost mobilizate circa 50% din costurile estimate în anul 2020, sau circa 42% din cuantumul costurilor actualizate.  Costurile total estimat de circa 3248,06 milioane lei este repartizat în (i) 3207,2 milioane lei pentru implementarea proiectelor și (ii) circa 40,8 milioane lei pentru managementul programului (costurile de management includ și costurile necesare pentru pregătirea documentației tehnice și a altor documente de ordin tehnic necesare pentru implementarea proiectelor investiționale).  Trebuie de menționat că factorii care au influențat creșterea costurilor de implementare sunt:   1. Crizele regionale din perioada anilor 2020-2024; 2. Inflația și perturbarea sistemelor a distribuție a piețelor de materiale de construcție, echipamente etc.   La fel, este important de menționat că conform Programului național, chiar dacă au existat anumite creșteri ale costurilor de implementare, proiectul prezentului Program național păstrează același efort financiar asupra bugetului de stat, egal cu 816 milioane lei, dintre care 168,4 milioane lei deja au fost alocate în cadrul primului apel de propuneri de proiecte, lansat în anul 2022.  Costurile au fost estimate în baza următoarelor criterii:   1. Existența studiilor de fezabilitate; 2. Existența documentației tehnice și a devizelor de cheltuieli; 3. În cazul absenței documentelor de la punctul a și b, au fost aplicate costuri comparative ale unor proiecte similare implementate în alte localități. Asemenea cazuri sunt costurile pentru construcția stațiilor de epurare în mun. Ungheni, procurarea transportului public etc.   Proiectul documentului ajustat nu include costuri suplimentare în raport cu versiunea inițial aprobată. |
| **4.3. Impactul asupra sectorului privat**  Implementarea prevederilor proiectului nu va avea impact asupra sectorului privat. |
| **4.4. Impactul social**  Impactul social în linii generale poate fi descris din mai multe perspective, atât pozitive cât și provocări:  Beneficiile Programului național:  - creșterea nivelului de trai al populației și acces la servicii publice calitative;  - crearea locurilor de muncă și reducerea șomajului;  - creșterea competitivității localității;  - creșterea capacității administrative a amdinistrației publice.  Provocări sociale:  - migrarea internă;  - presiunea pe infrastructură.  **4.4.1. Impactul asupra datelor cu caracter personal**  Nu se aplică.  **4.4.2. Impactul asupra echității și egalității de gen**  Implementarea prevederilor proiectului nu va avea impact asupra echității și egalității de gen |
| **4.5. Impactul asupra mediului**  Nu au fost identificate elemente de impact asupra mediului ce pot rezulta din punerea în aplicare a proiectului. Totodată, pregătire și inițierea implementării proiectelor investiționale urmează a fi realizate în strictă conformitate cu legislația privind mediul. |
| **4.6. Alte impacturi și informații relevante**  Nu au fost identificate. |
| **5. Compatibilitatea proiectului actului normativ cu legislația UE** |
| **5.1 Măsuri normative necesare pentru transpunerea actelor juridice ale UE în legislația națională**  Nu este aplicabil |
| **5.2 Măsuri normative care urmăresc crearea cadrului juridic intern necesar pentru implementarea legislației UE**  Nu este aplicabil |
| **6. Avizarea și consultarea publică a proiectului actului normativ** |
| Proiectul de act normativ va fi supus avizării și consultării în conformitate cu prevederile Legii nr. 100/2017 privind actele normative și Legii nr. 239/2008 privind transparența în procesul decizional.  Anunțul privind inițierea elaborării proiectului a fost publicat pe particip.gov.md și pagina Ministerului Infrastructurii și Dezvoltării Regionale: [https://particip.gov.md/ro/document/stages/\*/13529](https://particip.gov.md/ro/document/stages/*/13529) . |
| **7. Concluziile expertizelor** |
| Proiectul urmează a fi supus expertizei juridice. |
| **8. Modul de încorporare a actului în cadrul normativ existent** |
| Proiectul prezentului act normativ este elaborat în vederea implementării prevederilor legislației naționale, inclusiv a angajamentelor Republicii Moldova de implementare a Obiectivelor de Dezvoltare Durabilă. Astfel, Programul va contribui la atingerea obiectivelor din următoarele acte normative și documente de planificare strategică:   1. ODD 11 „Orașe și comunități durabile”; 2. Strategia Națională de Dezvoltare „Moldova Europeană 2030” (Legea nr. 315/2020); 3. Legea 438/2006 privind dezvoltarea regională în Republica Moldova; 4. Strategia Națională de Dezvoltare Regională pentru anii 2022-2028 (HG nr. 40/2022).   Totodată, menționăm că aprobarea prezentului act normativ nu va necesita alocări financiare suplimentare. |
| **9. Măsurile necesare pentru implementarea prevederilor proiectului actului normativ** |
| Pentru implementarea prezentului Program național este necesară realizarea următoarelor măsuri:   1. Evaluarea necesității de ajustare a prevederilor HG nr. 152/2022 cu privire la aprobarea Regulamentului privind gestionarea mijloacelor financiare ale Fondului național de dezvoltare regională și locală; 2. Completarea funcțiilor și atribuțiilor Consiliului Național de Coordonare a Dezvoltării Regionale și Locale, al cărui Regulament de organizare și funcționare este aprobat prin HG nr. 172/2022; 3. Aprobarea deciziilor Consiliului Național de Coordonare a Dezvoltării Regionale și Locale cu privire la alocarea resurselor financiare necesare din contul Fondului Național de Dezvoltare Regională și Locală și aprobarea deciziilor de lansare a apelurilor de propuneri de proiecte; 4. Acordarea suportului pentru pregătirea documentației tehnice, devizelor de cheltuieli și a altor acte permisive necesare pentru implementarea proiectelor investiționale; 5. Suport pentru orașele poli de creștere în elaborarea proiectelor ce pot fi aplicate la apelurile transfrontaliere și transnaționale; 6. Organizarea evenimentelor de promovare a documentului de politici și a portofoliilor de proiecte în rîndul partenerilor de dezvoltare. |

**Secretar general Angela ȚURCANU**